ועדת הכספים, כנסת 20, פרוטוקול מספר 480, 2016-11-07 11:30

משה גפני: אני פותח את הדיון בהצעת חוק לעידוד השקעה באנרגיות מתחדשות (הטבות מס בשל הפקת חשמל מאנרגיה מתחדשת) והצעת חוק לעידוד הקמת מתקנים להפקת אנרגיה מתחדשת.

משה גפני: אנחנו צריכים להשלים את החקיקה, כלומר, צריכים להצביע.

משה גפני: איתן, בבקשה.

משה גפני: בקצרה.

איתן ברושי: אני רוצה להעיר הערה בהקשר של הכותרת.

איתן ברושי: נודע לי, וגם בדקתי את זה עם ראש רשות מקרקעי ישראל, שברשות מקרקעי ישראל יש החלטה מאוד חריגה שמבטלת הנחות אזור למתקנים של אנרגיה מתחדשת.

איתן ברושי: כלומר, הם לא מכירים לצורכי אנרגיה מתחדשת בהטבות של קווי עימות ואזור עדיפות, מהנימוק שאין משקל לקרקע.

איתן ברושי: אני חושב שזו שגיאה, וביום שאתה דן בכל מיני כללים לעידוד - - -

משה גפני: רגע, רגע.

איתן ברושי: גפני, אני חייב לצאת.

משה גפני: רגע, רגע, רק שנייה.

משה גפני: דוד - - -

מיקי לוי: ביטן, שלום, התגעגענו אליך.

מיקי לוי: מה, באת לדיון של עובדי הכנסת?

משה גפני: איתן, מה זה הדבר הזה?

איתן ברושי: יש הנחות אזור לקו עימות, אזור א' ואזור ב' - - -

מיקי לוי: איך אני מכיר אתכם, קצת אתם לא יכולים בלי פוליטיקה.

דוד ביטן: לא, כי כשהיה לפיד הכול היה נקי.

מיקי לוי: אפילו לא מינוי אחד, אפילו לא מינוי אחד, אפילו לא מינוי אחד.

דוד ביטן: עזוב אותך.

דוד ביטן: ..

איתן ברושי: גפני, אני נאלץ לצאת, אבל ביקשתי מיעל שתגיד במקומי.

משה גפני: ברוך, אתה שמעת מה שהוא אמר על כך שאין שם הטבות?

<ברוך משולם: אנחנו הכנסנו סעיף מפורש - - -

יעל כהן-פארן: לא, הוא דיבר לגבי הקרקע – שהורידו הטבות ל - - -

איתן ברושי: הנחות אזור.

יעל כהן-פארן: בקרקע לאנרגיה מתחדשת מורידים את ההנחות באזור.

<ברוך משולם: בהצעת החוק יש סעיף ספציפי - - -

יעל כהן-פארן: לא, זה לא קשור להצעת החוק, זאת הערה כללית שקשורה לנושא אבל לא לחוק.

<ברוך משולם: אבל אני לא מבין איך זה מונע את ההטבות.

משה גפני: איתן, תהיה איתו בקשר.

משה גפני: באסל, בבקשה.

באסל גטאס: אדוני היושב-ראש, אני רוצה לומר לפרוטוקול שמאז שהייתי ממלא מקום בוועדת הכספים לקחתי ברצינות רבה את תפקידי ואת התפקיד שאמורה למלא ועדת הכספים.

באסל גטאס: אני שמח על זה שלוועדה יש צוות מקצועי – מנהל הוועדה, היועצת המשפטי וצוות הייעוץ.

באסל גטאס: ואני תהיתי כל הזמן למה הכנסת, במיוחד בנושא התקציב, כל כך חלשה, כל כך הופכת את עצמה לבטלה בשישים.

באסל גטאס: אני אומר את זה ברצינות.

באסל גטאס: אני הייתי בעמדות ניהול בתפקידים שונים ואני חושב שתהליך החקיקה בעניין התקציב הוא אולי העדות הכי משמעותית לחולשת מעמדה של הכנסת.

באסל גטאס: אפילו עד כדי כך שהלכתי ליושב-ראש אדלשטיין בקדנציה הקודמת ואמרתי לו שאני חושב שיש מקום להקים מוסד שנקרא היועץ הכלכלי של הכנסת, כמו שיש את המוסד של הייעוץ המשפטי.

באסל גטאס: כי הכנסת צריכה להיות עצמאית מול האוצר, כדי שתוכל לתת את דעתה על כל דבר שקשור להתנהלות הכספית של המדינה ובעיקר לגבי חוק התקציב.

באסל גטאס: אני חשבתי שאולי-אולי כך נחזק את צורת הניהול של הכנסת.

משה גפני: טוב.

באסל גטאס: ולא מספיק שעכשיו מחוקקים תקציב לשנתיים, שזה מיד שולל מהכנסת 50% מהכוח שלה - - -

משה גפני: באסל, אנחנו מדברים על אנרגיה מתחדשת.

באסל גטאס: לא, אדוני, אתה יודע היטב מה היה ביום רביעי, כשהובא החוק הזה.

משה גפני: אני יודע.

באסל גטאס: לדעתי החוק הזה הובא בצורה לא ראויה.

באסל גטאס: אתה יודע, אפילו אם אני אשאר היחיד מבין 120 חברי הכנסת שרוצה לשמור על זכותו האינטלקטואלית להביע דעתו כפי שצריך, אני אעשה את זה.

באסל גטאס: וזה לא ציונות, וזה לא בגלל שאני בל"ד או בגלל שאני חבר כנסת ערבי.

באסל גטאס: אתה יודע מה, פה אין בכלל ערבים/יהודים, פה יש עניין של יושר אינטלקטואלי הבסיסי ביותר.

משה גפני: מצוין.

באסל גטאס: כשהממשלה מביאה לנו – ואתה הרשית לה את זה, ויושב-ראש הכנסת הרשה לממשלה את זה –חוק תקציב שיש בו רק את צד ההוצאות, בעוד שההכנסות, ששאלתי עליהן - - -

משה גפני: קיבלת תשובה בכתב.

באסל גטאס: אבל לדעתי התשובה ששלח לי איל ינון – ואני מכבד אותו מאוד – היא לא ראויה.

באסל גטאס: אם ככה שומרי הסף שלנו מתייחסים לתלונתו של חבר כנסת על זה שנבצר ממנו תהליך תקין של קריאה ראשונה של חוק תקציב המדינה לשנתיים...

באסל גטאס: הוא עונה לי בעמוד וחצי שהחומר...

באסל גטאס: אני אומר לכם, צד ההכנסות בחוק תקציב המדינה מובא כאן בעותק שלא חולק לנו - - -

משה גפני: באסל - - -

באסל גטאס: רגע.

באסל גטאס: אני רוצה שטמיר כהן יגיד את זה.

באסל גטאס: זה לא חולק לנו.

<שגית אפיק: לחברי ועדת הכספים זה חולק - - -

באסל גטאס: לא, אני חבר ועדת הכספים וזה לא חולק לי.

באסל גטאס: אני שאלתי את צוות הוועדה, והם אמרו לי שזה לא חולק לחברי ועדת הכספים.

באסל גטאס: זה היה בתוך הדיסק-און-קי, ובגלל שאני רגיל לקרוא דוחות כספיים – זה התפקיד שלי – אני נכנסתי וראיתי.

משה גפני: אבל קיבלת.

באסל גטאס: עכשיו לקחתי מבפנים.

משה גפני: אוקיי, באסל, בסדר - - -

באסל גטאס: זה לא חולק לנו.

באסל גטאס: לא לחברי הכנסת.

<שגית אפיק: העניין הוא לא מהותי - - -

באסל גטאס: שגית, זה עניין מהותי.

באסל גטאס: אין תקציב בעולם ללא צד של ההכנסות.

באסל גטאס: את כתבת לי שחוק יסוד: תקציב משק המדינה אומר שצד ההכנסות, התקבולים, צריך להיות מובא בפני חברי הכנסת.

באסל גטאס: אני לא אומר שזה חלק מהחוק, אבל שמישהו ידבר על זה.

יעל כהן-פארן: סליחה, אנחנו רוצים לדבר על הטבות סולאריות כדי לקדם את החוק, אז בואו נתקדם - - -

באסל גטאס: מה שאני אומר - - -

משה גפני: באסל, די.

באסל גטאס: הבעיה היא שמצב האופוזיציה הוא גם כן כזה.

<טמיר כהן: חבר הכנסת באסל, כמה עובדות.

<טמיר כהן: קודם כול, אתה פנית גם אליי לפני ההצבעה - - -

באסל גטאס: זה אומר שאני עושה את עבודתי ברצינות, אני לא בא להתנגח עם מישהו.

<טמיר כהן: קיבלת את מלוא היכולת לגשת למה שאתה רוצה.

<טמיר כהן: וגם, אתה בכלל טעית, הבאת לי צילום של הצעת החוק ואמרת לי שזה לא שם.

<טמיר כהן: אמרתי לך: לא - - -

באסל גטאס: שלוש הצעות החוק - - -

<טמיר כהן: אני הפניתי אותך לעיקרי התקציב, גם שלחתי לך תמונה באיזה עמוד זה נמצא, וגם שלחתי קישור למקום שבו נמצא הדבר הזה - - -

באסל גטאס: אבל זה לא מספיק.

באסל גטאס: צריך שחברי הכנסת יוכלו לקרוא ולדעת מה ההחלטות של המדינה.

משה גפני: באסל, הנה התשובה שלי.

משה גפני: אחד, אני מסכים איתך לחלוטין - - -

<שגית אפיק: אבל תגיד את הסיבה - - -

משה גפני: אני הולך להגיד את זה.

משה גפני: אני חבר כנסת ירוק, אבל אף על פי כן אני סבור שהסיפור עם הדיסק-און-קי הוא פשוט לא לעניין.

משה גפני: אני סבור שצריך לחלק לכולם את כל החוברות - - -

<טמיר כהן: ולחברי ועדת הכספים נתנו את האפשרות - - -

באסל גטאס: אתה יודע שזה לא חולק - - -

משה גפני: רגע, רגע, באסל.

<טמיר כהן: זה נמצא אצלנו.

משה גפני: ההחלטה הייתה שלחברי ועדת הכספים יחולקו החוברות.

משה גפני: הכול נמצא.

משה גפני: אני לא אוהב את זה, אני מסכים איתך לחלוטין, זה צריך להיות מחולק בצורה נורמלית, בוודאי לחברי ועדת הכספים.

משה גפני: לגבי הנושא שהכנסת חלשה – הבעיה המרכזית שלנו היא שנהיו עימותים פוליטיים מאוד קשים בכמה נושאים מרכזיים, שאין להם ולא כלום עם הנושא הכלכלי ואין להם ולא כלום עם הנושא של התקציב.

משה גפני: אם היו מפחיתים קצת את המאבקים הפוליטיים שקיימים במליאת הכנסת ובציבוריות, היינו יכולים להקדיש יותר תשומת לב לעניין הזה.

משה גפני: אין חוזק או חולשה של הכנסת לעומת מה שהיה בעבר, יש אולי רמות שונות.

משה גפני: אבל אנחנו משנים כאן בוועדה נושאים רבים.

משה גפני: לא מהפכות עולם, כי גם אין בחוק ההסדרים מהפכות עולם.

משה גפני: אנחנו לא נמצאים באיזשהו תהליך של מי יודע מה שקורה.

משה גפני: אני פתוח לדיון בעניין של חוק ההסדרים ושל התקציב, לקיים דיון כמו שצריך, ואני שמח על תרומתך ועל חלקך בעניין, אתה איש כלכלי, אתה איש מקצוע בעניין הזה, ואני מקשיב לדברים שלך.

משה גפני: אם אתה בוחן את ההיסטוריה תראה שזה תמיד היה כך.

משה גפני: אלא שהמחלוקות הפוליטיות הגיעו למקומות מאוד קשים, והכול מתנקז לזה.

משה גפני: הנה, למשל בנושא של האנרגיה המתחדשת – לוועדה הייתה תרומה רבה בנושא הזה.

משה גפני: ואני מאוד משבח את רשות המסים בעניין הזה, אבל יש לנו ויכוח לגבי סעיפים מסוימים.

משה גפני: אבל אנחנו הולכים להצביע היום, כך או אחרת.

משה גפני: שלומית, אם אפשר, להגיד לנו בבקשה מה מונח לפנינו ועל מה הייתה המחלוקת.

<שלומית ארליך: להבנתי יש שלושה עניינים שנותרו במחלוקת.

<שלומית ארליך: הדבר הראשון, בעמוד 7, סעיף קטן (ד), מתייחס לעניין של צרכן ביתי או יחיד – לאפשר שנה אחת של בחירה במסלול למי שלא נמצא בתוך החוק ורוצה להיכנס לתוכו.

<שלומית ארליך: כלומר, פעל לפי פקודת מס הכנסה, ניכה פחת, ועכשיו מבקש לשנות את המסלול ולהיכנס להטבות האלה לפי החוק.

<שלומית ארליך: שני הנושאים הנוספים זה העניין של התקופה של ההטבות, שכרגע מוגדרת בסעיף 9, עמוד 8, בהצעה שמונחת על השולחן, ל-20 שנים; ועניין התחילה והתוקף, בסעיף 14, שקובע שהחוק יעמוד בתוקפו עד 2026.

<ברוך משולם: יש לנו עוד נושא נוסף, לגבי ההפניה של הפטור מדיווח בתקנות.

<ברוך משולם: אנחנו מעדיפים נוסח שהוא קצת יותר מרוכך מהנוסח שאתם מציעים, מהסיבה הפשוטה שנוסח כזה לא מופיע באף מקום אחר.

<ברוך משולם: על בסיס מה שעשיתם יש לנו נוסח קצת יותר מרוכך.

<ברוך משולם: אלה ארבע הסוגיות שנשארו.

משה גפני: לפני שאנחנו מתחילים - - -

<שגית אפיק: נתחיל עם הדיווח.

<שגית אפיק: מה הנוסח שלכם?

<משה אשר: אני אסביר את הדבר הזה.

<משה אשר: באופן עקרוני בחוקי מס ספציפיים בנושאים מסוימים, למשל דירת מגורים, אנחנו לא קובעים בחוק עצמו את הפטור מדיווח, אלא יש סעיף כללי שקובע מתי יש פטור מדיווח ומתי לא.

<משה אשר: ולכן אנחנו מציעים שזה יהיה כמו בכל המקומות האחרים - - -

משה גפני: למה זה חוזר עכשיו?

משה גפני: זה כבר היה בדיון.

<משה אשר: הכול היה בדיון, אבל יש דברים שאנחנו יכולים להסכים עליהם ויש כאלה שפחות.

<משה אשר: לגבי הדבר הזה, זה כמו שבמקרה של בן אדם שמשכיר דירה עד 5,000 שקל ויש לו פטור ממס, אנחנו לא קובעים בחוק הספציפי הזה שיש לו פטור מדיווח.

<משה אשר: לא קובעים את זה.

<משה אשר: או אפילו אם הוא צריך לשלם 10% מס הכנסה בהשכרה למגורים, אנחנו לא קובעים בחוק הספציפי הזה שאין לו פטור מדיווח.

<משה אשר: בשביל זה יש את הסעיף הכללי, ושם זה כתוב.

משה גפני: אבל דיברנו על זה.

משה גפני: מה זה מפריע לכם?

<משה אשר: אנחנו לא רוצים לייצר רעש בתוך הפקודה - - -

משה גפני: איזה רעש?

<משה אשר: יש המון נושאים של דיווחים, ולכן מה שהצענו פה - - -

משה גפני: שלומית.

משה גפני: מה היה עם זה?

<שלומית ארליך: אני אזכיר מה היה בדיון.

<שלומית ארליך: משה אשר מדבר על ההתייחסות לכך שצריך לתקן את התקנות כדי לקבוע פטור מחובת הגשת דין וחשבון.

<שלומית ארליך: אתה, אדוני היושב-ראש, אמרת בתחילת הדיון שהפטור הזה יוזכר בחוק, מכיוון שמדובר בחוק נפרד ואנחנו רוצים שכל הפטורים – לרבות פטורים ממע"מ, מס הכנסה וכל יתר הדברים – יופיעו בחוק הזה.

<משה אשר: יש לנו הצעה שמגשרת על הכול, ואני מציע שברוך יציג אותה.

<משה אשר: זה משהו טכני, אבל צריך להתגבר על זה.

<ברוך משולם: אני אסביר את הבעייתיות.

<ברוך משולם: גם בפטור של השכרת דירות למגורים יש לנו בדיוק את אותו נושא, ושם יש תקנות שמכלילות אותם.

<ברוך משולם: זאת אומרת שאם פה אנחנו נקבע במפורש, אז אני יכול להבין ששם אין, ולכן גם שם יהיה צורך לתקן, ואז בכל חקיקה כזאת שבה אין פטור מפורש כמו שביקשתם לקבע, יהיה צריך לתקן.

<ברוך משולם: ככה הולכת חקיקת המס.

<ברוך משולם: ולכן אנחנו מציעים נוסח שהוא הרבה יותר מרוכך - - -

משה גפני: אבל שלא יהיה - - -

<ברוך משולם: לא, לא, חס וחלילה.

<ברוך משולם: אני אקריא: המנהל יפרסם באתר האינטרנט של רשות המסים הודעה בדבר פטור מחובת הגשת דוח לפי סעיף 134א לפקודת מס הכנסה.

<ברוך משולם: ולכן כל מי שיקרא את החוק יכול להבין שיש פטור, והוא גם יראה את הסעיף המסמיך ואת התקנות ואת הפטור הזה - - -

מיקי לוי: ברוך, זה ספציפית רק לזה?

<ברוך משולם: כן, כן, רק לזה.

<ברוך משולם: והנוסח של התקנות כבר מונח בפני הוועדה.

<ברוך משולם: זה במקום 6א.

<ברוך משולם: זה נוסח קצת יותר מרוכך.

משה גפני: מה עם התקנות?

<ברוך משולם: התקנות מונחות לפניכם.

<ברוך משולם: פשוט הן מפנות לחוק שכרגע עוד לא קיים.

משה גפני: אבל השר לא חתם.

משה גפני: למה?

<ברוך משולם: בדרך כלל ועדת הכספים מאשרת והשר מביא לחתימה.

<ברוך משולם: אבל הנקודה בתקנות היא שהן מפנות לחוק שאינו קיים, ולכן - - -

משה גפני: אפשר לעשות דבר כזה?

<שלומית ארליך: מכיוון שזה החוק המונח ואנחנו באים לאשר אותו היום אז אין בעיה להעלות את התקנות, לדון בהן, לאשר אותן ולהתנות את זה ב - - -

<ברוך משולם: אנחנו מציעים שאנחנו נחכה עם התקנות.

<ברוך משולם: כבר הבאנו אותן לוועדה.

<ברוך משולם: אנחנו נביא את התקנות האלה עם התקנות של המע"מ ועם התקנות של הפחת המואץ, אבל קודם בואו ניתן לחוק לעבור.

<ברוך משולם: ניתן לחוק לעבור, ואז תוך פרק זמן מצומצם נביא את הכל החבילה הזאת לפה.

<ברוך משולם: ואנחנו נחיל את זה מ-2016, כך שאף אחד לא ייפגע.

<ברוך משולם: זו דרך המלך לעשות את הדברים האלה.

משה גפני: טוב.

משה גפני: איזה עוד בעיות יש?

<משה אשר: הנושא השני הוא לגבי הוראת השעה והוראת התחולה.

<משה אשר: כרגע, לפי הצעת החוק המקורית, אמרנו שנחיל את זה ב-2016, ואז הטבות החוק יחולו לגבי אותו מתקן למשך 10 שנים.

<משה אשר: הוועדה ביקשה לפתוח את זה בלי הגבלה - - -

יעל כהן-פארן: לא, לא.

יעל כהן-פארן: יחולו 20 שנים, והחוק יחול 10 שנים.

יעל כהן-פארן: זאת אומרת, כל מי שנכנס בעשר השנים הקרובות יקבל 20 שנה קדימה.

<ברוך משולם: כלומר, חלון הזדמנויות של עשר שנים שברגע שנכנסת בו יש לך עוד 20 שנה קדימה.

<משה אשר: כן.

<משה אשר: זאת אומרת שתהיה לו יציבות בהטבות למשך 20 שנה, אבל כשזאת הוראת שעה למשך עשר שנים.

<משה אשר: ואחרי זה ברשות החשמל יבחנו את הנושאים, יראו - - -

משה גפני: למה זו לא יכולה להיות הוראת קבע?

משה גפני: מה רע בזה?

<ברוך משולם: א', החקיקה מאוד רחבה.

<ברוך משולם: בתוך ההסדרות האלה - - -

משה גפני: אם יהיה שינוי אז יביאו תיקון חוק.

משה גפני: אבל זה שני דורות אחריכם.

<ברוך משולם: אני מסביר.

<ברוך משולם: בעבר הייתה הסדרה תעריפית, והתעריפים ששולמו בהתחלה היו מאוד גבוהים ועם הזמן הם ירדו.

<ברוך משולם: היום הם עומדים על כ-80% פחות מהתעריף המקורי.

<ברוך משולם: החקיקה שהבאנו כרגע היא מאוד רחבה וכל סוג של טכנולוגיה שהיא פוטו-וולטאית נמצאת בפנים, ולכן היא גם צופה פני עתיד.

<ברוך משולם: אבל לבוא היום ולתת פטור כל כך רחב וכל כך גורף...

<ברוך משולם: מה גם שהשוק – אחרי שישבנו עם כל הנציגים ועשינו תיאום איתם – לא דורש את זה.

<ברוך משולם: יתרה מזאת, יש אנשים שכבר הפעילו שמונה שנים בעבר את המתקנים האלה, ופה אנחנו נותנים להם ודאות של עוד 20 שנה קדימה.

<ברוך משולם: ככל שנצטרך את זה בעתיד, אנחנו נשמח לבחון את זה שנית.

<ברוך משולם: הם הפעילו כבר שמונה שנים ויש להם עוד 20 שנה - - -

משה גפני: אין לי שום הסבר לזה, הרי מדובר בחוק טוב שאתם מתגאים בו ואנחנו מתגאים בו.

משה גפני: ואם יקרה משהו דרמטי שיצריך לשנות את החוק – תשנו את החוק.

<משה אשר: אז בוא נעשה דבר כזה.

<משה אשר: את הוראת הכניסה של עשר שנים נפתח, כמו שאתה מבקש, ואם אגף תקציבים יראה שיש משהו אחר, הוא יבוא בעתיד.

משה גפני: כן, לתקן את החוק.

<משה אשר: ולגבי הוודאות של 20 שנה – נשמור את התקופה הזאת.

יעל כהן-פארן: לא - - -

משה גפני: רגע, רגע, "גרינפיס", שקט.

משה גפני: דבר ראשון, הסיפור הזה נפתח לגמרי וזה לא יהיה בהוראת שעה.

משה גפני: לגבי הנושא של ה-20 שנה אתה אומר שצריך להשאיר.

משה גפני: זאת אומרת שיהיה לו עשר שנים ואז עוד 20 שנה.

<ברוך משולם: לא, מעשר שנים ירדנו.

<ברוך משולם: מתי שהוא נכנס, לא משנה באיזו תקופה – יש לו 20 שנה קדימה.

משה גפני: אז אני מסכים, אבל שזה יהיה 30 שנה.

<משה אשר: לא, אי אפשר.

משה גפני: אז זו לא הוראת שעה.

יעל כהן-פארן: אני רוצה להגיד משהו.

יעל כהן-פארן: יש פה את הסעיף של המערכת ויש פה את הסעיף של ההשכרה, והם שונים.

יעל כהן-פארן: בואו נפריד אותם בשנים.

יעל כהן-פארן: הבנתי ממה שאמרת, ש-25 שנה זה חכירה, אבל תתייחסו לסעיף 3, כפי שכבר אמרנו בוועדה הקודמת, 24 שנים, בסדר?

יעל כהן-פארן: לגבי סעיף 2, אם יש לי מערכת סולארית – הרי עוד מעט יש טכנולוגיות שיעבדו 50 שנה, אז למה שלא תיתנו לי 50 שנה?

<משה אשר: לדעתי הטכנולוגיה תביא את זה לכך שמהר מאוד ישנו את זה לדברים הרבה יותר יעילים, שיצטרכו להחליף את המערכות - - -

<ברוך משולם: מערכות אגירה עצמית.

יעל כהן-פארן: אבל ההחלפה היא עליי, על הצרכן.

יעל כהן-פארן: אם אתה רוצה לייצר ודאות, אז אם יש לי מערכת ששמתי עליה כסף, למה שעוד 20 שנה אני אתחיל לחשוב שאני צריכה לדווח, ואם לא דיווחתי אז אני גם אקבל מכם קנסות?

<ברוך משולם: דיברנו על כמה שפחות חיכוך עם רשות המסים, על כמה שיותר פשוט.

<ברוך משולם: ולכן אמרנו שאם הבן אדם - - -

<משה אשר: בוא נעשה עד 25 שנה.

<ברוך משולם: בואו נעשה את זה פשוט: עד 25 שנה, בכפוף למיסוי מקרקעין.

<קריאות: - - -

משה גפני: רגע, רגע, לא שמעתי.

<ברוך משולם: ההצעה שלנו היא עסקת חבילה: להוריד את המגבלה של עשר שנים, כלומר, אתה יכול להיכנס מתי שאתה רוצה ואנחנו לא מציבים לך חלון הזדמנויות, למרות שכן רצינו לעודד לעשות את זה עכשיו.

<ברוך משולם: לגבי התקופה של ההטבות פר-מתקן – אם בא אדם עם מתקן חדש, אנחנו מוכנים שזה יהיה 25 שנה, בכפוף להוראות חוק מיסוי מקרקעין, כי זה פותר לנו את הבעיה של השכרת השטחים.

<ברוך משולם: 25 שנה לגבי כל מתקן.

תמר זנדברג: כלומר, לגבי כל בן אדם – 25 שנה?

<ברוך משולם: לא, לא בן אדם, אלא אני הולך יותר מזה: לגבי מתקן.

<ברוך משולם: אם שמתי היום מתקן, זה יהיה ל-25 שנים, ואם שמתי בעוד חמש שנים עוד מתקן, גם הוא ל-25 שנים.

<ברוך משולם: בכפוף להוראות חוק מיסוי מקרקעין.

משה גפני: תמר, יעל, מיקי, אנחנו הולכים על זה.

תמר זנדברג: בסדר.

משה גפני: יש עוד בעיות, או שאפשר להצביע?

<משה אשר: נשארה רק נקודה אחרונה: הנושא של התכנון בדיעבד.

<משה אשר: בסופו של דבר, בן אדם יש לו בערך שנה וחצי מתחילת שנת המס ועד שהוא מגיש את הדוח.

<משה אשר: עד שהוא מגיש את הדוח הוא מקבל פוזיציות ולמעשה פוטר את הטבות המס שלו בכל סוגי ההטבות שרשות המסים נותנת בכל חקיקת המס.

<משה אשר: אז לבוא שנה אחרי זה ולבטל את זה – זה לא נראה טוב.

משה גפני: אבל הוא רוצה לחזור לחוק.

משה גפני: הוא בחן את זה וזה לא היה טוב בשבילו.

<משה אשר: אז שבשלב הגשת הדוח הוא יקבע מה הוא רוצה וזהו.

משה גפני: אבל צריך לתת לו פרק זמן שאם הוא הלך למסלול מסוים והוא רוצה לחזור...

משה גפני: לתת לבן אדם פרק זמן של שנה לחזור.

<משה אשר: עד הגשת הדוח השנתי.

<משה אשר: במקרה הטוב הוא צריך באזור מאי להגיש את הדוח, כך שיש לו חצי שנה לחזור ולתת הודעה במהלך השנה.

<ברוך משולם: הוא נותן את ההודעה מהרגע שהוא התחיל להפיק חשמל ישירות לרשות החשמל.

<משה אשר: וזה במהלך השנה.

<משה אשר: הוא יכול לשנות את דעתו עד שהוא מגיש את הדוח, כלומר, עד מועד הגשת הדוח השנתי הראשון.

<משה אשר: עכשיו אם הוא רוצה לתקן את זה, שיתקן את זה.

<משה אשר: יש לו בערך שנה לחשוב על זה.

משה גפני: שלומית, מה את אומרת?

משה גפני: "גרינפיס", למה אני לא מתחשב בכם בעניין הזה?

משה גפני: בגלל שאתם רואים יום חג בזה שהחוק הזה עובר, ואתם כל הזמן חוששים שאולי חס וחלילה ניתקל בבעיות ואני לא אצביע.

<יונתן אייקנבאום: לא, אני סומך עליך שאתה דואג בדיוק כמונו.

משה גפני: בסדר.

משה גפני: אוקיי - - -

<ברוך משולם: עוד נושא קטן - - -

משה גפני: לא, אין מה להתעכב - - -

<ברוך משולם: לא, לא, רק הטבות, רק הטבות, רק הטבות.

<ברוך משולם: באנו לפה ממש עם כוונות טובות.

<ברוך משולם: רק הטבות.

<ברוך משולם: לגבי מתן ההודעה בסעיף 5, כדי להימנע מהחיכוך ביקשנו שההודעה תהיה ישירות לבעל ספק שירות חיוני, כלומר, לחברת החשמל.

<ברוך משולם: אנחנו מבקשים שההודעה לגבי התקופה של השכירות – שממילא חברת החשמל מתעסקת עם זה – תהיה אלינו, אוקיי?

<ברוך משולם: רק ההודעה לגבי תקופת השכירות תהיה לרשות המסים, בעוד שההודעה לגבי יצרני חשמל תהיה ישירות ל - - -

משה גפני: אנחנו מצביעים על מה שכתוב.

<ברוך משולם: לא, לא, לא, ההודעה עצמה מדברת על תקופת שכירות, ולחברת החשמל אין מה לעשות לגבי השכירות.

<ברוך משולם: אני מדבר רק על מי שהשכיר קרקע.

<שלומית ארליך: ברוך, בוא נעשה סדר.

<שלומית ארליך: בוא נסגור רגע את הנקודה הקודמת ואז נעבור לנקודה הזאת.

<שלומית ארליך: בנקודה הקודמת, שבה דיברנו על שנת בחירה, האם יש לכם נוסח מוצע?

<ברוך משולם: אנחנו ננסח את זה.

<שלומית ארליך: אבל מה הכוונה?

<משה אשר: שעד מועד הגשת הדוח השנתי, אם הוא רוצה לעבור ממסלול כזה או אחר, אז ש - - -

<שלומית ארליך: מה קורה היום בפועל?

<שלומית ארליך: היום הוא נמצא בהוראות פקודת מס הכנסה, הוא נקרא "פחת" - - -

משה גפני: היום הוא גם יכול לעשות את זה.

<ברוך משולם: שנייה.

<ברוך משולם: מי שניכה פחת בעבר, לפני הכניסה של החוק, הוא בפנים.

<ברוך משולם: על זה אין מחלוקת.

<ברוך משולם: לגבי שנת 2016, אם קנית מתקן חדש, אתה לא מנכה באותו רגע פחת, אלא או שאתה מחכה עד תום השנה ובתום השנה מגיש דוח, או שהוא נותן הודעה.

<משה אשר: נתת הודעה לפי סעיף 5 בסמוך לרכישת המתקן?

<משה אשר: יפה.

<משה אשר: הגיע מועד הדוח השנתי, שזה בערך שנה אחרי זה, והוא רוצה לשנות את זה – אז הוא אומר "עכשיו אני רוצה - - -

<ברוך משולם: עד הדוח הראשון - - -

<שגית אפיק: אבל זה כמו המצב הקיים.

<שלומית ארליך: אז אם יש לו מתקן?

<ברוך משולם: אז שהוא יודיע לנו מה הוא רוצה.

<ברוך משולם: אם יש לו מתקן קיים, הוא יודע בדיוק מה טוב לו, הוא כבר עשה את הכול, הוא כבר הגיש דוח.

<ברוך משולם: אם יש לו מתקן קיים הוא כבר הגיש דוח לרשות המסים וניכה פחת.

<שלומית ארליך: אם הוא הגיש דוח אתה לא מאפשר - - -

<ברוך משולם: בוודאי שכן, כי אם הוא הגיש בעבר דוח ועכשיו נכנסת חקיקה חדשה מ-2016, הרי שהוא יכול להפסיק להגיש דוח.

<ברוך משולם: הוא צריך לתת לי פעם אחת הודעה, והוא נכנס למסלול של הטבות.

<ברוך משולם: אין שום בעיה עם זה.

משה גפני: טוב, רבותיי, אפשר להצביע, שלומית?

<ברוך משולם: רגע, מה לגבי מתן של ההודעה?

<משה אשר: גפני, יש הקלה נוספת שהארגונים ביקשו ואנחנו מוכנים: להעלות את ה-60,000 שקל לאזור ה-100,000 שקל.

משה גפני: אה, באמת רציתי לשאול אותך את זה.

<ברוך משולם: אז הנה, הבאנו את זה.

<ברוך משולם: הארגונים ביקשו וזה פה.

<ברוך משולם: לא 100,000 שקל, אלא מחזור במע"מ.

משה גפני: נו, עוד פעם?

משה גפני: פשוט שבמקום 60,000 שקל יהיה כתוב 100,000 שקל.

<משה אשר: לא, אי אפשר, זה הולך לפי מחזור של מע"מ.

<משה אשר: מחזור פטור במע"מ זה בערך 100,000 שקל בשנה וזה מתעדכן.

<משה אשר: אז אנחנו נלך לפי המחזור של מע"מ.

משה גפני: טוב.

תמר זנדברג: מה יהיה כתוב בחוק?

<ברוך משולם: יהיה כתוב:

<ברוך משולם: הסכום הנקוב בהגדרת עוסק פטור בסעיף 1 לחוק מע"מ כפי שמתעדכן מעת לעת בהתאם להוראות סעיף 126 לחוק.

<משה אשר: כרגע הוא עומד על 99,006, וזה מתעדכן.

משה גפני: בסדר.

משה גפני: רבותיי, אני הולך להצבעה.

משה גפני: תגידי את הפרטים.

<שלומית ארליך: אז נעבור על התיקונים שהכנסנו בנוסח ונגיד את כל הפרטים.

באסל גטאס: אבל יהיה בפנינו נוסח סופי?

משה גפני: לא, אנחנו נצביע על מה שהיא אומרת עכשיו, ואחרי זה יתקנו את הסעיפים לפי זה.

<שגית אפיק: אנחנו מקריאים את זה מתוך הסעיפים.

<שגית אפיק: יש לכם את הנוסח לפניכם, ואת מה שצריך לתקן נתקן עכשיו.

משה גפני: בבקשה.

<ברוך משולם: בהגדרה של "הסכום המרבי", סעיף 1 להגדרות, נעדכן את ההגדרה כך: "הסכום המרבי" – הסכום הנקוב בהגדרת עוסק פטור בסעיף 1 לחוק מס ערך מוסף, כפי שמתעדכן מעת לעת בהתאם להוראות סעיף 126 לחוק.

<ברוך משולם: זה בעצם נותן את ההטבה של 99,000 שקל.

משה גפני: הלאה.

<שלומית ארליך: עכשיו אנחנו עוברים לעמוד 3, סעיף 2(ב), שזה התיקון שהכנסנו כתוצאה מהחלטת הוועדה בדיון הקודם.

<שלומית ארליך: מדובר על כך שצרכן ביתי שמתקיימים לגביו התנאים הכתובים ב-(א) יהיה זכאי להטבות מס על הכנסה ממכירת חשמל עד סכום כולל של 60,000 שקלים חדשים (בחוק זה – הסכום המרבי), לפי אחד מאלה, בהתאם לבחירתו כפי שפורטה בהודעה לפי סעיף 5: (1) פטור ממס הכנסה ממכירת חשמל שסכומה הכולל בשנת המס אינו עולה על 24,000 שקלים חדשים (בחוק זה – התקרה); (2) מס בשיעור של 10% על הכנסה ממכירת חשמל עד הסכום המרבי.

<שלומית ארליך: המשמעות היא שכל הכנסה שהיא עד 24,000 שקלים תהיה פטורה ממס, וברגע שהיא עוברת את ה-24,000 שקלים היא תהיה ממוסת בשיעור של 10% מהשקל הראשון.

<ברוך משולם: אבל ברישה אנחנו צריכים לעדכן, כי זה עד הסכום הכולל של 60,000.

<ברוך משולם: נפנה לסכום המרבי.

<ברוך משולם: אנחנו עושים את ההתאמה, הרי הגדלנו את התקרה, ולכן אנחנו מפנים לסכום המרבי הקבוע, שהגדלנו כרגע.

<שלומית ארליך: בסדר.

יעל כהן-פארן: רגע, יש לי שאלה.

יעל כהן-פארן: זה מדרגות?

יעל כהן-פארן: כי פה זה "אחד מאלה", כלומר, או (1) או (2).

<ברוך משולם: זה פשוט.

<ברוך משולם: עד 24,000 שקל זה פטור מלא - - -

יעל כהן-פארן: והשקל הראשון - - -

<ברוך משולם: מהשקל הראשון עד 99,000 שקל.

יעל כהן-פארן: אז זה שתי אופציות.

<ברוך משולם: כן, מאוד קל ופשוט.

<ברוך משולם: שיבחר מה שטוב לו.

<שלומית ארליך: בעמוד 4, סעיף (ד), נעשתה התאמה.

<שלומית ארליך: שם הכוונה לא הייתה לסכום המרבי כמו בהגדרה שהקראנו עכשיו בסעיף 1, אלא הכוונה היא למלוא הסכום של הפחת או ההפחתה שניתן לנכות.

<שלומית ארליך: בעמוד 5, סעיף 3(ב)(1)(ב), אחד התיקונים שרשות המסים הסכימה להכניס זה שהמס לא יהיה בשיעורים הקבועים בסעיף 120 לפקודה - - -

באסל גטאס: שנייה.

באסל גטאס: את מרוצה מהניסוח של הסעיף הקודם?

<שלומית ארליך: מה זאת אומרת?

באסל גטאס: לגבי צרכן ביתי שמתקיימים לגביו התנאים האלה.

באסל גטאס: זה ברור?

באסל גטאס: אני לא מבין - - -

<שלומית ארליך: כן, זו הייתה הצעה שלנו.

<שלומית ארליך: הניסוח הקודם הביא בחשבון נוסחה שלא באמת הייתה לה משמעות, מכיוון שאם היית מציב את הנתונים בכל אחד מהמספרים, היית מגיע בסוף לתוצאה שמנוסחת עכשיו.

באסל גטאס: כלומר, ב-(1) יש פטור מלא ממס על מכירת חשמל?

באסל גטאס: לא כתוב פטור מלא.

<שלומית ארליך: כתוב "פטור ממס".

באסל גטאס: והכוונה של זה היא "פטור מלא"?

<שלומית ארליך: כן.

משה גפני: הלאה, יותר מהר.

<שלומית ארליך: אז אנחנו חוזרים לסעיף 3(ב)(1)(ב).

<שלומית ארליך: שם החלוקה תהיה לא מס בשיעורים הקבועים בסעיף 121 לפקודה, אלא בשיעור של 31% על ההפרש, שבעצם המשמעות של זה היא על השיעור הנמוך מבין השיעורים הקבועים בסעיף 121 לפקודה.

<שלומית ארליך: רשות המסים ביקשה לנסח כך שבמקום "מס" יהיה "מס סופי" – אתה רוצה להתייחס לזה?

<ברוך משולם: כן.

<ברוך משולם: אנחנו מדברים על ללא קיזוז, זיכוי, הנחה או דברים אחרים.

משה גפני: חבר'ה, באמת, זה חיוני?

<ברוך משולם: לא, לא, הנוסח בסדר, אנחנו מקבלים את זה.

משה גפני: הלאה, הלאה.

<שלומית ארליך: אז אנחנו עוברים לעמוד 6, סעיף קטן (ד)(1).

<שלומית ארליך: גם פה, בהתאם לתיקון הקודם שהקראתי, הכוונה ב"מלוא הסכום" לא הייתה ל"סכום המרבי".

<שלומית ארליך: במקור היה כתוב "הסכום המרבי" - - -

משה גפני: "מלוא הסכום", הלאה.

<שלומית ארליך: בסעיף 5, עמוד 6 - - -

<ברוך משולם: אנחנו רוצים לנסח נוסח עדכני.

<ברוך משולם: אנחנו מבקשים שההודעה לגבי השכירות תהיה לרשות המסים וההודעה לגבי הפקת חשמל תהיה לחברת החשמל או למי שמייצר וצורך את זה.

<ברוך משולם: צרכן ביתי המבקש לקבל הטבת מס - - -

<שלומית ארליך: הוא יחיד.

<ברוך משולם: רגע, "צרכן ביתי" מדבר על הפקת אנרגיה; "היחיד" מדבר על שכירות מקרקעין.

<ברוך משולם: לכן "צרכן ביתי המבקש לקבל הטבת מס לפי סעיף 2, יודיע לבעל רישיון ספק חיוני, ויחיד המבקש לקבל הטבת מס לפי סעיף 3, יודיע על כך לפקיד השומה, והכול אם לא קבע אחרת שר האוצר".

<ברוך משולם: זה מאוד פשוט: ברגע שאתה משכיר אתה מגיש הודעה פעם אחת אלינו, וברגע שאתה מפיק אנרגיה - - -

משה גפני: הלאה, הלאה.

<שלומית ארליך: רגע, אבל למה "והכול אם לא קבע אחרת שר האוצר"?

<שלומית ארליך: הרי זה יכול להיות "אדם אחר שקבע שר האוצר".

<ברוך משולם: בסדר, "או אדם אחר שקבע שר האוצר".

<שלומית ארליך: טוב, אנחנו עוברים לעמוד 7 למעלה.

<שלומית ארליך: הכנסנו, לבקשת הוועדה בדיון הקודם, שההודעה תלווה לא בתצהיר אלא בהצהרה שמעידה על כך שמתקיימים לגבי המצהיר התנאים לקבלת הטבת המס, ושר האוצר יהיה רשאי, באישור ועדת הכספים, לקבוע הוראות נוספות בדבר אופן מתן ההודעה.

<שלומית ארליך: לגבי השנה – איך אתם רוצים להכניס את זה?

<ברוך משולם: בסעיף של הבחירה, ככל שהוא נתן הודעה עד המועד שהוא היה צריך להגיש דוח, הרי שהוא יוכל - - -

<משה אשר: עד מועד הגשת הדוח החוקי הוא יכול לשנות את - - -

משה גפני: אפילו אם הוא הגיש הודעה קודם.

<ברוך משולם: כן, עד המועד שקבוע בפקודה להגשת דוח.

משה גפני: הלאה.

באסל גטאס: שלומית ומשה, יש לי שאלה.

באסל גטאס: כשאומרים "פטור על הכנסה", מה ההגדרה של "הכנסה"?

<ברוך משולם: יש הגדרה בפקודת מס הכנסה של מהי "הכנסה" - - -

<משה אשר: בגדול, זה מחזור ההכנסות.

<משה אשר: .. "הכנסה חייבת" זה אחרי הפטורים, "הכנסה" זה לפני הפטורים.

באסל גטאס: מה ההכנסה שחייבת במס?

באסל גטאס: הכנסה נטו?

באסל גטאס: כלומר, ה-60,000 זה מחזור או - - - ?

<משה אשר: מחזור.

<משה אשר: לא רווח, מחזור.

<קריאות: - - -

מיקי לוי: אתה יודע לכמה הוא צריך להגיע כדי שהוא ירוויח מהחשמל 60,000 נטו?

<קריאות: - - -

משה גפני: רבותיי, שקט.

משה גפני: שלומית, הלאה.

<שלומית ארליך: בקשה נוספת של הוועדה הייתה שרשות המסים תבחן אם ניתן לעשות סימולטור של חישוב מסלולים מראש.

<ברוך משולם: אנחנו נבחן את זה.

<ברוך משולם: אנחנו לא יכולים להתחייב, כי יש פה הרבה מאוד משתנים ושיקולים.

<משה אשר: יש פה בעיה.

<משה אשר: צריך לצפות 20 שנה קדימה מה שיעור המס השולי שלו, מה ההכנסות מחברת החשמל – איך אנחנו אמורים לדעת לעשות את זה?

יעל כהן-פארן: על כל מערכת אתם אמורים להיות מסוגלים לעשות את זה.

<משה אשר: לא, זו תחזית אחרת.

<משה אשר: אתה צריך לצפות כמה הכנסות הוא יפיק כל שנה, וזה דבר שאני לא יודע.

<משה אשר: אני לא יודע אם תהיה שמש או לא תהיה שמש.

יעל כהן-פארן: אין על מערכת?

<ברוך משולם: איך אני יודע מה שיעור המס השולי של אותו אדם?

יעל כהן-פארן: על האדם אני מבינה, אבל החישוב על המערכת מנותק מהכנסות - - -

<משה אשר: חבר'ה, זה זר לדיני המס, זה דברים שהם עסקיים.

משה גפני: הלאה.

משה גפני: הלאה.

<ברוך משולם: את סעיף 6א אנחנו מבקשים לנסח בנוסח אחר: המנהל יפרסם באתר האינטרנט של רשות המסים הודעה בדבר פטור מחובת הגשת דוח, לפי סעיף 134א(4) לפקודת מס הכנסה.

<ברוך משולם: כך שמי שיקרא את החוק יכול להבין שיש לו פטור, ואז ילך לתקנות שנביא לפה ממש בקרוב, ברגע שהחוק יאושר, והוא יקבל את הפטור שלו.

<שלומית ארליך: לגבי סעיף 9, מה שסוכם כאן עכשיו זה שתקופת ההטבות לא תעלה על 25 שנים משנת המס שבה מסר לראשונה הודעה לפני סעיף 5(א).

<שלומית ארליך: זה יהיה לגבי כל מתקן, ובכפוף להוראות חוק מיסוי מקרקעין.

<ברוך משולם: בגין כל מתקן - - -

משה גפני: הלאה, הלאה, נו, מה יש לכם?

<שגית אפיק: זה 25 פחות יום, ואז זה לא צריך - - -

<ברוך משולם: 25, זו ההגדרה של חוק מיסוי מקרקעין.

<משה אשר: לפי ההגדרה של חוק מיסוי מקרקעין.

<ברוך משולם: כן, בדיוק.

<ברוך משולם: וזה תקף רק לשכירות.

משה גפני: למה נראה לי שאתם עובדים עליי?

<ברוך משולם: חס וחלילה.

משה גפני: הלאה.

<שלומית ארליך: סעיף 14, התחילה והתוקף.

<שלומית ארליך: התחילה תהיה ביום 1 בינואר 2016, והתוקף יימחק.

משה גפני: יפה.

משה גפני: מי בעד אישור הצעת חוק לעידוד השקעה באנרגיה מתחדשת (הטבות מס בשל הפקת חשמל מאנרגיה מתחדשת – הוראת שעה), התשע"ז-2016, עם השינויים שהקריאה היועצת המשפטית?

משה גפני: הצבעה בעד – פה אחד חוק לעידוד השקעה באנרגיה מתחדשת (הטבות מס בשל הפקת חשמל מאנרגיה מתחדשת – הוראת שעה), התשע"ז-2016, אושר, בכפוף לשינויים שנאמרו לפרוטוקול.

משה גפני: החוק אושר לקריאה שנייה ושלישית.

משה גפני: אנחנו צריכים לברך על המוגמר.

משה גפני: אני מודה למשה אשר, לברוך ולכל הצוות שעסק בעניין הזה.

משה גפני: אני מודע ליועצות המשפטיות, אני מודה לחברים, אני מודה לארגונים.

<יונתן אייקנבאום: אדוני, יש ועידת אקלים עכשיו במקום אחר בעולם, והוועדה הביאה אותנו היום למקום שבו אזרחי ישראל יכולים לייצר חשמל סולארי נקי וזול יותר מחשמל קונבנציונלי.

<יונתן אייקנבאום: אני חושב שזו פריצת דרך מקומית, וצריך לברך עליה.

מיקי רוזנטל: אני רוצה להחמיא בכמה מילים לרשות המסים.

מיקי רוזנטל: אני כבר ארבע שנים בוועדה ומעולם לא ראיתי את רשות המסים באה מוכנה כל כך, עם רצון טוב כל כך, עם למידת הנושא, עם מענה עוד לפני ששאלנו שאלות.

מיקי רוזנטל: ברכות על היחס הענייני והחשוב.

זהבה גלאון: מעולם לא ראיתי את מיקי רוזנטל מחמיא כל כך.

מיקי רוזנטל: התקלקלתי.

יעל כהן-פארן: אני רוצה להחמיא גם לך, היושב-ראש, על הנחישות ועל קידום הדיון המהיר.

יעל כהן-פארן: תבורך.

משה גפני: תודה רבה, רבותיי.